Document ID: 32000L0028

Direktiva 2000/28/ES Evropskega parlamenta in Sveta
z dne 18. septembra 2000
o spremembi Direktive 2000/12/ES o začetku opravljanja in opravljanju dejavnosti kreditnih institucij
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti prvega in tretjega stavka člena 47(2) Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
ob upoštevanju mnenja Evropske centralne banke [3],
v skladu s postopkom, določenim v členu 251 Pogodbe [4],
ob upoštevanju naslednjega:
(1) V skladu s cilji Pogodbe je zaželeno spodbujati usklajen razvoj dejavnosti kreditnih institucij v celotni Skupnosti, zlasti glede izdajanja elektronskega denarja.
(2) Nekatere institucije omejujejo svojo dejavnost predvsem na izdajanje elektronskega denarja. Da bi se izognili vsakršnemu izkrivljanju konkurence med izdajatelji elektronskega denarja, tudi glede izvajanja ukrepov monetarne politike, je priporočljivo, da se te institucije, za katere veljajo ustrezne posebne določbe, ki upoštevajo njihove posebne značilnosti, vključi v področje uporabe Direktive 2000/12/ES [5].
(3) Zato je opredelitev pojma kreditnih institucij iz člena 1 Direktive 2000/12/ES priporočljivo razširiti na te institucije.
(4) Direktiva 2000/46/ES Evropskega parlamenta in Sveta z dne 18. septembra 2000 o začetku opravljanja, opravljanju dejavnosti in nadzoru varnega in skrbnega poslovanja institucij za izdajanje elektronskega denarja [6] opredeljuje institucije za izdajanje elektronskega denarja.
(5) Z odkupljivostjo elektronskega denarja je treba zagotoviti zaupanje prinosnikov -
SPREJELA NASLEDNJO DIREKTIVO:
Člen 1
Direktiva 2000/12/ES se spremeni, kot sledi:
1. Prvi pododstavek točke 1 člena 1 se zamenja z naslednjim besedilom:
"1. "Kreditna institucija" pomeni:
(a) podjetje, katerega dejavnost je sprejemanje depozitov ali drugih vračljivih sredstev od javnosti in dajanje posojil za svoj račun; ali
(b) institucijo za izdajanje elektronskega denarja v smislu Direktive 2000/46/ES Evropskega parlamenta in Sveta z dne 18. septembra 2000 o začetku opravljanja in opravljanju dejavnosti in nadzoru varnega in skrbnega poslovanja institucij za izdajanje elektronskega denarja [7]."
2 V naslovu V se doda naslednji člen:
"Člen 33a
Člen 3 Direktive 2000/46/ES se uporablja za kreditne institucije."
Člen 2
1. Države članice sprejmejo zakone in druge predpise za uskladitev s to direktivo najpozneje do 27. aprila 2002. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati z dnem objave v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 18. septembra 2000

Labels: 2
3
19